Document ID: 32005L0090

EUROOPAN PARLAMENTIN JA NEUVOSTON DIREKTIIVI 2005/90/EY,
annettu 18 päivänä tammikuuta 2006,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY muuttamisesta kahdennenkymmenennenyhdeksännen kerran (syöpää tai perimän muutoksia aiheuttaviksi tai lisääntymiselle vaarallisiksi luokiteltavat aineet)
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 95 artiklan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
noudattavat Euroopan yhteisön perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Tässä direktiivissä säädetyt toimenpiteet sisältyvät yhteisön kansanterveysalan toimintaohjelman (2003-2008) hyväksymisestä 23 päivänä syyskuuta 2002 tehdyllä Euroopan parlamentin ja neuvoston päätöksellä N:o 1786/2002/EY (3) hyväksyttyyn toimintaohjelmaan. Tuon päätöksen mukaisesti Euroopan yhteisö on sitoutunut edistämään ja parantamaan terveyttä, ehkäisemään sairauksia ja torjumaan mahdollisia terveysuhkia vähentääkseen vältettävissä olevaa sairauksien esiintymistä, ennenaikaista kuolleisuutta ja toimintaa haittaavaa vajaakuntoisuutta.
(2)
Aineet, jotka on lueteltu vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (4) liitteessä I ja jotka on luokiteltu ryhmään 1 tai 2 kuuluviksi syöpää aiheuttaviksi aineiksi, voivat aiheuttaa syöpää. Aineet, jotka on lueteltu direktiivin 67/548/ETY liitteessä I ja jotka on luokiteltu ryhmään 1 tai 2 kuuluviksi perimän muutoksia aiheuttaviksi aineiksi, saattavat aiheuttaa periytyviä geneettisiä vaurioita. Aineet, jotka on lueteltu direktiivin 67/548/ETY liitteessä I ja jotka on luokiteltu ryhmään 1 tai 2 kuuluviksi lisääntymiselle vaarallisiksi aineiksi, saattavat aiheuttaa sikiövaurioita tai heikentää hedelmällisyyttä.
(3)
Ihmisen terveyden ja kuluttajien suojelun parantamiseksi äskettäin ryhmään 1 ja 2 kuuluviksi syöpää tai perimän muutoksia aiheuttaviksi tai lisääntymiselle vaarallisiksi aineiksi luokiteltujen aineiden käyttöä olisi säänneltävä ja niitä sisältävien aineiden ja valmisteiden saattamista markkinoille myytäväksi kuluttajille olisi rajoitettava.
(4)
Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettu neuvoston direktiivi 76/769/ETY (5) sisältää tiettyjen vaarallisten aineiden ja valmisteiden markkinoille saattamista ja käyttöä koskevia rajoituksia, joiden tarkoituksena on muun muassa parantaa ihmisten terveyden suojelua ja kuluttajien turvallisuutta.
(5)
Direktiivin 76/769/ETY muuttamisesta neljännentoista kerran annetussa Euroopan parlamentin ja neuvoston direktiivissä 94/60/EY (6) vahvistetaan direktiivin 76/769/ETY liitteen I lisäyksenä luettelo syöpää tai perimän muutoksia aiheuttaviksi tai lisääntymiselle vaarallisiksi luokiteltavista, ryhmään 1 tai 2 kuuluvista aineista. Näiden aineiden ja niitä sisältävien valmisteiden myyntiä kuluttajille olisi rajoitettava.
(6)
Direktiivissä 94/60/EY säädetään, että viimeistään kuuden kuukauden kuluttua siitä, kun direktiivin 67/548/ETY liitteen I, joka koskee ryhmään 1 tai 2 kuuluviksi syöpää tai perimän muutoksia aiheuttaviksi tai lisääntymiselle vaarallisiksi äskettäin luokiteltuja aineita, mukauttaminen tekniikan kehitykseen on julkaistu Euroopan unionin virallisessa lehdessä, komissio esittää Euroopan parlamentille ja neuvostolle ehdotuksen direktiiviksi näiden äskettäin luokiteltujen aineiden sääntelemisestä direktiivin 76/769/ETY liitteen I lisäyksen saattamiseksi ajan tasalle. Kyseisessä komission ehdotuksessa otetaan huomioon äskettäin luokiteltujen aineiden vaarat ja edut sekä riskianalyysistä yhteisön lainsäädännössä annetut säännökset.
(7)
Huhtikuun 29 päivänä 2004 annettu komission direktiivi 2004/73/EY, jolla mukautetaan neuvoston direktiivi 67/548/ETY, ja erityisesti sen liite I, tekniikan kehitykseen kahdennenkymmenennenyhdeksännen kerran, sisältää 146 nimikettä, jotka sisältävät syöpää aiheuttavaksi, ryhmään 1 kuuluvaksi äskettäin luokiteltua ainetta, 21 nimikettä, jotka sisältävät syöpää aiheuttavaksi, ryhmään 2 kuuluvaksi äskettäin luokiteltua ainetta, 152 nimikettä, jotka sisältävät perimän muutoksia aiheuttavaksi, ryhmään 2 kuuluvaksi äskettäin luokiteltua ainetta ja 24 nimikettä, jotka sisältävät lisääntymiselle vaaralliseksi, ryhmään 2 kuuluvaksi äskettäin luokiteltua ainetta.
(8)
Direktiivillä 2004/73/EY muutetaan myös huomautuksia, jotka koskevat nimeämisen, luokittelun ja merkintöjen osalta neljää ryhmään 1 kuuluvaksi, syöpää aiheuttavaksi luokiteltua ainetta, kolmeakymmentäkuutta nimikettä, jotka sisältävät ryhmään 2 kuuluvaksi, syöpää aiheuttavaksi luokiteltua ainetta, kuutta nimikettä, jotka sisältävät ryhmään 2 kuuluvaksi, perimän muutoksia aiheuttavaksi luokiteltua ainetta, kahta nimikettä, jotka sisältävät ryhmään 1 kuuluvaksi, lisääntymiselle vaaralliseksi luokiteltua ainetta sekä kolmea nimikettä, jotka sisältävät ryhmään 2 kuuluvaksi, lisääntymiselle vaaralliseksi luokiteltua ainetta. Tämän vuoksi direktiivin 76/769/ETY liitteen I lisäys olisi muutettava vastaavasti.
(9)
Huomioon on otettu direktiivissä 2004/73/EY äskettäin syöpää tai perimän muutoksia aiheuttaviksi tai lisääntymiselle vaarallisiksi, ryhmään 1 tai 2 kuuluviksi luokiteltujen aineiden vaarat ja edut, varsinkin sellaiset, jotka liittyvät aineisiin, joiden käyttöä markkinoille kuluttajille myytäväksi saatetuissa aineissa tai valmisteissa ei aikaisemmin ollut rajoitettu (aikaisemman luokituksen perusteella). Selvityksen perusteella nämä äskettäin luokitellut aineet voidaan lisätä direktiivin 76/769/ETY liitteessä I olevaan lisäykseen.
(10)
Tätä direktiiviä sovelletaan rajoittamatta niiden yhteisön säännösten soveltamista, joilla vahvistetaan työntekijöiden suojelun vähimmäisvaatimukset. Nämä säännökset sisältyvät toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY (7) ja siihen perustuviin erityisdirektiiveihin, erityisesti työntekijöiden suojelemisesta syöpäsairauden vaaraa aiheuttaville tekijöille tai perimän muutoksia aiheuttaville aineille altistumiseen työssä liittyviltä vaaroilta 29 päivänä huhtikuuta 2004 annettuun Euroopan parlamentin ja neuvoston direktiiviin 2004/37/EY (8),
OVAT ANTANEET TÄMÄN DIREKTIIVIN:
1 artikla
Muutetaan direktiivin 76/769/ETY liitteen I lisäys tämän direktiivin liitteen mukaisesti.
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 24 päivänä helmikuuta 2007. Niiden on toimitettava komissiolle viipymättä nämä säännökset kirjallisina sekä taulukko säännösten ja tämän direktiivin välisestä vastaavuudesta.
Niiden on sovellettava kyseisiä säännöksiä 24 päivästä elokuuta 2007 alkaen.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Strasbourgissa 18 päivänä tammikuuta 2006.

Labels: 0
4
15
20